Papa Benedikti shkon në Turqi më 28 nëntor
Ky udhëtim ka një kuptim shumë më të thellë sesa thjesht simbolizmi që shprehet tek vizita e kreut të kishës katolike në një vend mysli
Kur udhëheqësi i më shumë se 1 miliardë katolikëve viziton një vend tjetër, ngjarja ka në përgjithësi karakter fetar tek besimtarët në atë vend. Këto vizita karakterizohen nga shërbesa të mëdha fetare dhe udhëtime në vende të shenjta. Por vizita e ardhëshme e Papa Benediktit në Turqi, nuk është brenda karakterit tradicional. Turqia ka një pakicë të vogël të krishterësh dhe akoma më pak katolikë. Ky udhëtim bëhet në një kohë kur janë rritur tensionet midis 1,3 miliardë besimtarëve myslimanë dhe besimtarëve të krishterë. Plani për udhëtimin papal filloi në mënyrë të zakonshme. Fadi Hakura, nga Instituti Mbretëror për Çështje Ndërkombëtare në Londër, thotë se Patriarku ortodoks Bartolemeu i Stambollit, bëri një ftesë si pjesë e dialogut të kohëve të fundit që ka për qëllim të zvogëlojë mosmarrëveshjet e vjetra midis Romës dhe Stambollit. Qeveria turke ftoi gjithashtu Papa Benediktin, i cili u përgjigj duke thënë se ndalesa e tij e parë do të ishte në kryeqytetin e vendit, Ankara. Shumë vëzhgues thonë se ky vendim tregon rëndësinë politike dhe fetare të vizitës së Papës. Por në muajin shtator, pasi ishte planifikuar udhëtimi, Papa zemëroi shumë myslimanë në botë gjatë një fjalimi në një universitet të Gjermanisë, ku citoi thënien e një perandori bizantin të shekullit të 14-të, i cili ofendonte profetin Muhamed. Kjo bëri që shumë zyrtarë turq, përfshirë kryeministrin Rexhep Taip Erdogan, të dënonin publikisht fjalët e Papës. Por Ankaraja nuk u përul ndaj thirrjeve për të anuluar vizitën e Papës. Graham Fuller, autor i librit “E Ardhmja Politike e Islamit” thotë se Turqia fitoi një pozitë të lartë duke mos anuluar ftesën e Papës. Por Bulent Alireza, ekspert mbi Turqinë pranë Qendrës për Studime Strategjike dhe Ndërkombëtare në Uashington, thotë se riafirmimi i ftesës ishte për shkak të dëshirës për të mos larguar vëmendjen nga objektiva më të mëdha. Vizita e Papës në Turqi paraprin takimin e Bashkimit Evropian të muajit dhjetor, ku ka mundësi të diskutohet kërkesa e Turqisë për anëtarësim. Xhon Voll, profesor i studimeve islamike në Universitetin e Xhorxhtaunit, thotë se Ankaraja mund ta shfrytëzojë këtë vizitë për të ndryshuar qëndrimin dhe mendimet që kanë disa udhëheqës dhe ligjvënës të Bashkimit Evropian. Shpresat e Ankarasë për të përmirësuar imazhin në radhët e vendeve anëtare të BE-së, sipas Xhorxh Demakopulos, profesor në universitetin Fordam, në Nju Jork, mund të varen gjithashtu edhe nga reagimi ndaj një problemi fetar që Papa pritet të diskutojë gjatë vizitës në Turqi. ZotiDemakopulos thotë se nëse Papa ngre problemin e lirisë së fesë me qeverinë turke, e vendos Ankaranë në një pozitë të vështirë. A mundet që Papa Benedikti të përmirësojë marrdhëniet e tensionuara me të krishterët ortodoksë dhe myslimanët? Ata që vëzhgojnë Vatikanin thonë se prania fizike e Papës në një vend të rëndësishëm për të dyja besimet, tregon qartë për një mundësi dialogu ndërfetar. Shumë vëzhgues thonë se për shkak të vëmendjes së madhe që do të tërheqë vizita e Papës në Turqi, çdo fjalë apo gjest i tij mund të ketë rëndësi në të ardhmen. //ze//